Bill Clinton

William Jefferson Clinton (született William Jefferson Blythe III) (Arkansas, Hope, 1946. augusztus 19. –) 1993 és 2001 között az Amerikai Egyesült Államok 42. elnöke, előtte Arkansas állam kormányzója.

Élete 
William Jefferson Blythe III (legifjabb) néven született az Arkansas állambéli Hope városában, de Hot Springsben nőtt fel. Édesapja, William Jefferson Blythe Jr. születése előtt három hónappal autóbalesetben meghalt. Édesanyja a gyászév letelte után feleségül ment Roger Clinton autókereskedőhöz, aki a nevére vette.

Egyetemi éveit a School of Foreign Service (Georgetown University) keretei között töltötte, ahol nemzetközi kapcsolatok területen szerzett diplomát. Eközben William Fulbright szenátor kongresszusi segédje volt. Ezután az angliai Oxfordi Egyetemen (University College) tanult, Rhodes-ösztöndíjjal, és jogi diplomát szerzett a Yale Law Schoolon.

Clinton a Demokrata Párt tagja lett, mérsékelt politikusként tartják számon. Belpolitikájában fontos szerepet kapott az oktatás reformja, a kézifegyverek kereskedelmének és a környezetvédelmi szabályoknak a szigorítása. Külügyi politikájában fontos volt a kereskedelmi korlátok lebontása, az észak-írországi és az izraeli konfliktusok megoldását célzó erőfeszítésekben fontos szerepet játszott. 

Clinton volt az USA harmadik legfiatalabb elnöke, és az első, aki a második világháború befejeződése után született.

A Monica Lewinsky-botrány
Második kormányzati ciklusára rányomta bélyegét a Monica Lewinsky-botrány. Ennek során másodlagossá vált, hogy Clinton elnöknek volt-e szexuális kapcsolata a gyakornoknővel (ezt később maga is elismerte). Nagyon fontossá vált viszont, hogy huzamosabb ideig (hónapokig) többször tudatosan hazudott az amerikai szavazóknak. Sokak szemében ezzel vált alkalmatlanná az elnöki tisztségre.

Családja 
Egyetemi tanulmányai alatt ismerte meg későbbi feleségét, Hillary Rodhamet, akivel 1975-ben összeházasodott, majd 1980-ban született meg lányuk, Chelsea Clinton. 2014. szeptember 27-én világra jött az első unokája, Charlotte Clinton Mezvinsky, a lányának, Chelsea Clintonnak Marc Mezvinskytől született lánya. 2016. június 18-án Chelsie Clinton egy fiúnak, a Clinton-házaspár második unokájának adott életet, aki az Aidan Clinton Mezvinsky nevet viseli.

Művei magyarul 

Életem, 1-2.; Ulpius-ház, Bp., 2004
Bill Clinton–James Patterson: Az elnök eltűnt; ford. Novák Gábor; 21. Század, Bp., 2018
Bill Clinton–James Patterson: Az elnök lánya; ford. Novák Gábor; 21. Század, Bp., 2021

Jegyzetek

Források 
 Életrajza a Fehér Ház honlapján 
 Photos of Bill Clinton's actions to bring peace to the Middle East
 Vogel Dávid., Az Egyesült Államok - Latin-Amerika-politikájának változása

További információk 

 Heltai András: Clinton; MTI Fotó Kft., Bp., 1992
 Andrew Morton: Monica igaz története; ford. Béresi Csilla et al.; Talentum, Bp., 1999
 Kathleen Willey: Gyilkossággal vádolva. Veszélyben az elnöki cím; ford. Stefanovics Péter; Kelly, Bp., 2008
 Sally Bedell Smith: Párban a pályán. Bill és Hillary Clinton a Fehér Házban; ford. Nagy Gergely et al.; Athenaeum, Bp., 2008

Az Amerikai Egyesült Államok elnökei
Baptista személyek
Az év embere (Time magazin)
Anglo-amerikaiak
Skót-ír-amerikaiak
Amerikai jogászok
Nevet változtatott amerikai személyek
1946-ban született személyek
Hallássérültek
Vegánok
Arkansas állam kormányzói
Élő személyek
Grammy-díjasok